*Mert aki a saját gondolatait hirdeti, az magának akar elismerést és dicsőséget szerezni. Aki pedig annak akar dicsőséget szerezni, aki őt elküldte, az igaz ember, és nincs benne hamisság.*

(Jn 7,18)

Kinek akarok dicsőséget! Erre a kérdésre adott őszinte válasz bemutatja a válaszadót. Eredendően minden ember Istentől küldött. Ennek bővebb kifejtésére itt most nincs lehetőség, de így van.

Ha önmagamnak keresem a dicsőséget, akkor kinyilvánítom, hogy nincs szükségem a Teremtőre. Ezáltal félretettem az Ő értékrendjét és már csak az emberi értékekhez kell mérni magamat. Ennek az értékrendnek megfelelni, illetve eszerint dicsőséget szerezni már emberi eszközökkel lehetséges.

Ha Istennek a dicsőségét akarom bemutatni, akkor azt és úgy kell tennem, ahogy Ő elvárja, azaz az Ő értékrendje szerint. Ebben az értékrendben csak az Ő kegyelme által tudok mozogni és működni, Rá vagyok utalva. Ekkor élvezem gondoskodását, védelmét és – bár töredékes emberi módon – de az Ő értékrendje szerint bemutathatom dicsőségét. Ez a dicsőség örök! Tehát a legértékesebb, amivel találkozhatom. Mindenképp megéri az Ő dicsőségét keresni. Ez az igazán kamatozó befektetés, hiszen az örök életem a tét. *Vadon Gyula*